### NN 82/2024 (12.7.2024.), Pravilnik o izmjenama i dopunama Pravilnika o univerzalnim uslugama u elektroničkim komunikacijama

Hrvatska regulatorna agencija za mrežne djelatnosti

1414

Na temelju članka 12. stavka 2. točke 2., članka 16. stavka 1. točke 1. i članka 117. stavka 6. Zakona o elektroničkim komunikacijama (»Narodne novine« br. 76/22 i 14/24), Vijeće Hrvatske regulatorne agencije za mrežne djelatnosti donosi

PRAVILNIK

O IZMJENAMA I DOPUNAMA PRAVILNIKA O UNIVERZALNIM USLUGAMA U ELEKTRONIČKIM KOMUNIKACIJAMA

Članak 1.

U Pravilniku o univerzalnim uslugama u elektroničkim komunikacijama (»Narodne novine« br. 58/23; dalje: Pravilnik), briše se članak 5. stavak 2. Dosadašnji stavci 3., 4., 5., 6. i 7. postaju stavci 2., 3., 4., 5. i 6.

Članak 2.

U članku 12. Pravilnika stavak 2. mijenja se tako da sada glasi:

»(2) U okviru analize iz članka 119. Zakona Agencija će utvrditi cjenovnu pristupačnost usluga iz članka 3. ovog pravilnika na način da će osobito uzeti u obzir prosječne maloprodajne cijene odgovarajućih paketa navedenih usluga u odnosu na prosječne prihode potrošača odnosno kućanstva.«

Članak 3.

U članku 12. Pravilnika stavak 3. mijenja se tako da sada glasi:

»(3) U slučaju da sukladno prethodnom stavku Agencija utvrdi da maloprodajne cijene nisu cjenovno pristupačne socijalno ugroženoj skupini potrošača, odlukom iz članka 119. stavka 4. Zakona odredit će operatore univerzalnih usluga koji su obvezni osigurati posebne cjenovne sustave koji su prilagođeni potrebama socijalno ugroženih skupina potrošača (korisnika usluga s niskom razinom prihoda i korisnika usluga s posebnim socijalnim potrebama).«

Članak 4.

U članku 13. Pravilnika stavak 1. mijenja se tako da sada glasi:

»(1) Operatori univerzalnih usluga obvezni su osigurati pristup univerzalnim uslugama potrošačima i krajnjim korisnicima određenim u skladu s odlukom Agencije iz članka 119. stavka 4. Zakona, na temelju njihovog razumnog zahtjeva, neovisno o zemljopisnoj lokaciji.«

Članak 5.

U članku 13. Pravilnika stavak 4. mijenja se tako da sada glasi:

»(4) Operatori univerzalnih usluga obvezni su osigurati da pretplatnički pristupni vodovi u njihovim elektroničkim komunikacijskim mrežama omogućuju minimalnu brzinu prijenosa podataka od 14 Mbit/s u dolaznom smjeru i 1 Mbit/s u odlaznom smjeru.«

Članak 6.

U članku 15. Pravilnika stavak 4., mijenja se tako da sada glasi:

»(4) Operator univerzalnih usluga može uz prethodnu suglasnost Agencije i prethodno zaprimljen zahtjev mjesta od javnog interesa, prekinuti pružanje usluge javnih telefonskih govornica na određenoj lokaciji. Operator univerzalnih usluga može prekinuti pružanje usluge javnih telefonskih govornica na lokaciji na kojoj u posljednjih godinu dana nije ostvaren promet bez prethodne suglasnosti Agencije, uz obvezu dostavljanja pisane obavijesti Agenciji najmanje 30 dana prije planiranog prekida pružanja usluge. Mogućnost da operator univerzalnih usluga može prekinuti pružanje usluge javnih telefonskih govornica ne odnosi se na slučaj kada se radi o jedinoj javnoj telefonskoj govornici unutar ili u blizini mjesta od javnog interesa.«

Članak 7.

U članku 16. Pravilnika stavak 1., mijenja se tako da sada glasi:

»(1) Operatori univerzalnih usluga obvezni su do 1. ožujka svake godine, za prethodnu kalendarsku godinu, dostaviti Agenciji uz godišnje izvješće iz članka 5. ovog pravilnika i izvješće o ostvarivanju obveza u obavljanju univerzalnih usluga utvrđenih odredbama Zakona i ovog pravilnika, koje osobito sadrži podatke o:

a) zemljopisnoj pokrivenosti korisnika usluga,

b) cijenama univerzalnih usluga,

c) troškovima obavljanja univerzalnih usluga, ukupnom prihodu ostvarenom obavljanjem tih usluga,

d) broju FGSM sustava/korisnika, broju PCM/PGS sustava/korisnika,

e) broju korisnika samostalnih i vezanih USO paketa (usluga širokopojasnog pristupa iz članka 13. ovog pravilnika i javna govorna usluga),

f) broju korisnika samostalnih i vezanih USO paketa koji su prilagođeni potrebama socijalno ugroženih skupina krajnjih korisnika usluga,

g) broju zatraženih, realiziranih i odbijenih zahtjeva za pružanje univerzalnih usluga te razlozima za odbijanje zahtjeva za pružanje univerzalnih usluga i

h) broju zatraženih, realiziranih i odbijenih zahtjeva za pružanje univerzalnih usluga socijalno ugroženih skupina krajnjih korisnika te razlozima za odbijanje zahtjeva za pružanje univerzalnih usluga.«

Članak 8.

Ovaj Pravilnik o izmjenama i dopunama Pravilnika stupa na snagu osmoga dana od dana objave u »Narodnim novinama«, osim odredbe članka 5. Pravilnika o izmjenama i dopunama Pravilnika koja stupa na snagu 1. siječnja 2025. godine.

Klasa: 011-02/24-02/04

Urbroj: 376-08-24-01

Zagreb, 11. srpnja 2024.

Predsjednik Vijeća
 Tonko Obuljen, v. r.